CELEX: 32022R0861
Language: lt
Date: 2022-06-01 00:00:00
Title: Komisijos įgyvendinimo reglamentas (ES) 2022/861 2022 m. birželio 1 d. kuriuo laikotarpiui nuo 2022 m. rugpjūčio 1 d. iki 2023 m. liepos 31 d. nustatomos išskirtinės taisyklės, taikomos valstybių narių antriems prašymams dėl Sąjungos pagalbos vaisių ir daržovių bei pieno vartojimo skatinimo mokyklose programoms vykdyti, ir nukrypstama nuo Įgyvendinimo reglamento (ES) 2017/39 nuostatų dėl Sąjungos pagalbos perskirstymo

2022 6 2   
               
               
                  LT
               
               
                  Europos Sąjungos oficialusis leidinys
               
               
                  L 151/42
               
            
         KOMISIJOS ĮGYVENDINIMO REGLAMENTAS (ES) 2022/861
         2022 m. birželio 1 d.
         kuriuo laikotarpiui nuo 2022 m. rugpjūčio 1 d. iki 2023 m. liepos 31 d. nustatomos išskirtinės taisyklės, taikomos valstybių narių antriems prašymams dėl Sąjungos pagalbos vaisių ir daržovių bei pieno vartojimo skatinimo mokyklose programoms vykdyti, ir nukrypstama nuo Įgyvendinimo reglamento (ES) 2017/39 nuostatų dėl Sąjungos pagalbos perskirstymo
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 25 straipsnio pirmos pastraipos d punktą,
         atsižvelgdama į 2013 m. gruodžio 16 d. Tarybos reglamentą (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės (2), ypač į jo 5 straipsnio 5 dalį,
         kadangi:
         
                     (1)
                  
                  
                     dėl 2022 m. vasario 24 d. Rusijos karinės agresijos prieš Ukrainą prasidėjo masinis perkeltųjų asmenų, kurių dauguma yra moterys ir vaikai, antplūdis iš Ukrainos į Sąjungą. Kelios valstybės narės susiduria su precedento neturinčiais iššūkiais siekdamos iš Ukrainos perkeltus vaikus operatyviai integruoti į savo švietimo sistemą;
                  
               
                     (2)
                  
                  
                     Reglamente (ES) Nr. 1308/2013 numatyta vaisių ir daržovių bei pieno ir pieno produktų tiekimo švietimo įstaigoms pagalbos programa (toliau – mokykloms skirta programa) yra skirta vaikams, kurie reguliariai lanko vaikų darželius, ikimokyklinio ugdymo įstaigas arba pradinio ar vidurinio ugdymo įstaigas valstybėse narėse. Todėl iš Ukrainos perkelti vaikai, integruoti į valstybių narių švietimo sistemas, atitinka dalyvavimo mokykloms skirtoje programoje reikalavimus. Dėl padidėjusio reikalavimus atitinkančių vaikų skaičiaus (absoliučiais skaičiais arba procentine gyventojų dalimi) kelioms valstybėms narėms, kurioms pirmosioms tenka kovoti su Rusijos invazijos į Ukrainą padariniais, gali būti sunku įgyvendinti mokykloms skirtą programą, kaip planuota, jei joms skiriama Sąjungos pagalba nebus padidinta;
                  
               
                     (3)
                  
                  
                     pagal Komisijos įgyvendinimo reglamento (ES) 2017/39 (3) 3 straipsnio pirmos pastraipos a punktą valstybės narės iki 2022 m. sausio 31 d. Komisijai pateikė prašymus dėl Sąjungos pagalbos vaisių ir daržovių bei pieno vartojimo skatinimo mokyklose programoms vykdyti 2022–2023 mokslo metais, kurie trunka nuo 2022 m. rugpjūčio 1 d. iki 2023 m. liepos 31 d. Remdamasi tais prašymais, pateiktais iki Rusijos invazijos į Ukrainą, kiekvienai valstybei narei skirtinas galutines Sąjungos pagalbos sumas Komisija nustatė Komisijos įgyvendinimo sprendimu (ES) 2022/493 (4). Iš turimos informacijos apie galutinių skiriamų Sąjungos pagalbos sumų naudojimo lygį kai kuriose valstybėse narėse ankstesniais mokslo metais matyti, kad kai kurioms valstybėms narėms gali nepavykti panaudoti visos galutinės joms skiriamos sumos;
                  
               
                     (4)
                  
                  
                     atsižvelgiant į atsiradusius naujus poreikius ir siekiant parodyti Sąjungos ir valstybių narių solidarumą su Ukraina, tikslinga nustatyti išskirtines taisykles, pagal kurias valstybės narės laikotarpiui nuo 2022 m. rugpjūčio 1 d. iki 2023 m. liepos 31 d. galėtų iki 2022 m. birželio 15 d. pateikti antrą prašymą dėl Sąjungos pagalbos vaisių ir daržovių bei pieno vartojimo skatinimo mokyklose programoms vykdyti. Ši galimybė turėtų būti susieta su būtinybe pasirūpinti valstybių narių švietimo įstaigose tuo laikotarpiu besimokančiais iš Ukrainos perkeltais vaikais. Valstybės narės turėtų turėti galimybę pranešti apie pageidavimą panaudoti didesnes sumas nei Įgyvendinimo sprendimo (ES) 2022/493 I priede nustatytos galutinės joms skiriamos Sąjungos pagalbos sumos arba nurodyti galutinės skiriamos pagalbos sumos dalį, dėl kurios neteikiamas prašymas, jeigu jos nepageidauja panaudoti visos tos skiriamos pagalbos sumos. Pirmąja galimybe galėtų pasinaudoti tik tos valstybės narės, kurios įrodė, kad tinkamai panaudojo joms skirtą galutinę Sąjungos pagalbos sumą, remiantis 2018–2019 mokslo metų, kurie buvo paskutiniai mokslo metai prieš COVID-19 pandemiją, finansinio vykdymo rezultatais. Jų prašymai turėtų būti grindžiami tik vaikų, kurie perkelti iš Ukrainos ir priklauso valstybių narių strategijoje pagal Įgyvendinimo reglamento (ES) 2017/39 2 straipsnio 1 dalies f punktą apibrėžtai tikslinei grupei, skaičiumi ir būti tinkamai pagrįsti turimais duomenimis. Antro prašymo nepateikusios valstybės narės turėtų būti laikomos patvirtinusiomis Įgyvendinimo sprendimo (ES) 2022/493 I priede nustatytas galutines skiriamas pagalbos sumas;
                  
               
                     (5)
                  
                  
                     Įgyvendinimo reglamento (ES) 2017/39 7 straipsnio 1 dalyje nustatytos Sąjungos pagalbos perskirstymo taisyklės. Komisija turi nustatyti galutinę pagalbos sumą, perskirstydama orientacines skiriamas sumas, dėl kurių nepateikta prašymų, ar jų dalis, dėl kurių nepateikta prašymų. Nuo tų taisyklių tikslinga nukrypti, kad Komisija, nustatydama patikslintą galutinę skiriamą Sąjungos pagalbos sumą laikotarpiui nuo 2022 m. rugpjūčio 1 d. iki 2023 m. liepos 31 d., galėtų taip pat atsižvelgti į naujus prašymus, susijusius su Rusijos invazija į Ukrainą. Visų galutinių skiriamų Sąjungos pagalbos sumų, dėl kurių nepateikta prašymų, perskirstymas turi būti grindžiamas šešerių–dešimties metų amžiaus vaikų skaičiumi valstybėse narėse, remiantis Reglamento (ES) Nr. 1370/2013 5 straipsnio 5 dalies antra pastraipa;
                  
               
                     (6)
                  
                  
                     kadangi, atsižvelgiant į antrą prašymą dėl Sąjungos pagalbos, nustatyti galutines Sąjungos pagalbos sumas vaisių ir daržovių bei pieno vartojimo skatinimo mokyklose programoms vykdyti laikotarpiu nuo 2022 m. rugpjūčio 1 d. iki 2023 m. liepos 31 d. reikėtų kuo greičiau, kad valstybės narės spėtų laiku parengti planus ir užbaigti veiklą, kuri būtina siekiant pasirengti vykdyti mokykloms skirtą programą, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
                  
               
                     (7)
                  
                  
                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Laikotarpiui nuo 2022 m. rugpjūčio 1 d. iki 2023 m. liepos 31 d. valstybės narės iki 2022 m. birželio 15 d. gali pateikti antrą prašymą dėl Sąjungos pagalbos, kuriame praneša:
            
                        (a)
                     
                     
                        apie pageidavimą panaudoti didesnes sumas nei Įgyvendinimo sprendimo (ES) 2022/493 I priede nustatytos galutinės vaisių ir daržovių ir (arba) pieno vartojimo skatinimo mokyklose programoms skiriamos Sąjungos pagalbos sumos ir nurodo prašomą papildomą sumą, jei būtų galimybė skirti papildomą pagalbos sumą; arba
                     
                  
                        (b)
                     
                     
                        nurodo Įgyvendinimo sprendimo (ES) 2022/493 I priede nustatytos galutinės vaisių ir daržovių ir (arba) pieno vartojimo skatinimo mokyklose programoms skiriamos Sąjungos pagalbos sumos dalį, dėl kurios neteikiamas prašymas, jeigu jos nepageidauja panaudoti visos tos skiriamos pagalbos sumos.
                     
                  Valstybės narės pagal pirmos pastraipos a punktą gali prašyti papildomos Sąjungos pagalbos sumos tik tuo atveju, jei 2018–2019 mokslo metams, trukusiems nuo 2018 m. rugpjūčio 1 d. iki 2019 m. liepos 31 d., skirtos galutinės Sąjungos pagalbos sumos naudojimo norma yra ne mažesnė kaip 75 %, remiantis pagal Komisijos įgyvendinimo reglamento (ES) Nr. 908/2014 (5) 10 straipsnį Komisijai pateiktomis išlaidų deklaracijomis, kuriose deklaruotos iki 2021 m. gruodžio 31 d. patirtos išlaidos. Jų prašymas turi būti susietas su iš Ukrainos perkeltų vaikų, priklausančių valstybių narių strategijoje pagal Įgyvendinimo reglamento (ES) 2017/39 2 straipsnio 1 dalies f punktą apibrėžtai tikslinei grupei, skaičiumi to prašymo pateikimo momentu ir turi būti tinkamai pagrįstas turimais duomenimis.
            Jei valstybė narė nepateikia prašymo dėl Sąjungos pagalbos pagal pirmą pastraipą, ji laikoma patvirtinusia Įgyvendinimo sprendimo (ES) 2022/493 I priede nustatytas galutines skiriamas pagalbos sumas.
         
         
            2 straipsnis
            Nukrypdama nuo Įgyvendinimo reglamento (ES) 2017/39 7 straipsnio 1 dalies, Komisija, nustatydama galutines Sąjungos pagalbos sumas laikotarpiui nuo 2022 m. rugpjūčio 1 d. iki 2023 m. liepos 31 d., iki 2022 m. liepos 15 d. gali nuspręsti taip pat atsižvelgti į antrus Sąjungos pagalbos prašymus, pateiktus pagal šio reglamento 1 straipsnį.
         
         
            3 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. birželio 1 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  OL L 346, 2013 12 20, p. 12.
         
            (3)  2016 m. lapkričio 3 d. Komisijos įgyvendinimo reglamentas (ES) 2017/39 dėl Europos Parlamento ir Tarybos reglamento (ES) Nr. 1308/2013 taikymo taisyklių, susijusių su Sąjungos pagalba vaisiams ir daržovėms, bananams ir pienui švietimo įstaigoms tiekti (OL L 5, 2017 1 10, p. 1).
         
            (4)  2022 m. kovo 21 d. Komisijos įgyvendinimo sprendimas (ES) 2022/493, kuriuo nustatomos galutinės Sąjungos pagalbos valstybėms narėms sumos vaisių ir daržovių bei pieno vartojimo skatinimo mokyklose programoms vykdyti 2022 m. rugpjūčio 1 d. – 2023 m. liepos 31 d. ir iš dalies keičiamas Įgyvendinimo sprendimas (ES) 2021/462 (OL L 100, 2022 3 28, p. 55).
         
            (5)  2014 m. rugpjūčio 6 d. Komisijos įgyvendinimo reglamentas (ES) Nr. 908/2014, kuriuo nustatomos Europos Parlamento ir Tarybos reglamento (ES) Nr. 1306/2013 taikymo taisyklės, susijusios su mokėjimo agentūromis ir kitomis įstaigomis, finansų valdymu, sąskaitų patvirtinimu, patikrų taisyklėmis, užstatais ir skaidrumu (OL L 255, 2014 8 28, p. 59).